এই আক্রাগন্ডার বাজারে কোনও জিনিসের দাম দু’পয়সা কমলেই স্বস্তির নিঃশ্বাস ফেলে মধ্যবিত্ত আর নিম্নবিত্ত সমাজ। সেই জায়গায় এবার সরকারি উদ্যোগে বিনি পয়সায় পেঁয়াজ বিলি করার উদ্যোগ নেওয়া হল মধ্যপ্রদেশে।
আপাতদৃষ্টিতে খবরটি যতই আনন্দদায়ক হোক না কেন, আদপে এর মধ্যে অশনিসংকেত দেখছেন অর্থনীতিবিদরা। কারণ বিনিপয়সায় পেঁয়াজ বিলির এই সিদ্ধান্ত সরকার স্বেচ্ছায় নেয়নি, নিয়েছে বাধ্য হয়ে। মধ্যপ্রদেশ এখন পেঁয়াজের অতি-উৎপাদনে ভারাক্রান্ত। পেঁয়াজের প্রয়োজনাতিরিক্ত উৎপাদনের কারণে গত মে মাস থেকেই পেঁয়াজের দাম কমতে শুরু করেছিল মধ্যপ্রদেশে। সরকার ৬ টাকা কেজি দরে সরাসরি চাষিদের কাছ থেকে পেঁয়াজ কিনে নিয়ে অবস্থা সামাল দেওয়ার চেষ্টা করে। সারা রাজ্যে পেঁয়াজ ক্রয় কেন্দ্রও খোলা হয়। ১০.৪ কুইন্টাল পেঁয়াজ কেনা হয় সরকারের তরফে। কিন্তু তাতেও অবস্থার বিশেষ পরিবর্তন হয়নি। ৩.২৮ কুইন্টাল পেঁয়াজ পচে যায় গুদামে। সরকার বাধ্য হয়ে এবার পেঁয়াজ বিনামূল্যে জনগণের মধ্যে বিলি করার সিদ্ধান্ত নিল। তবে পেঁয়াজের জন্য প্রত্যক্ষভাবে কোনও দাম নেওয়া না হলেও পরিবহণ খরচা হিসেবে কেজি প্রতি এক টাকা করে নেওয়া হবে ক্রেতার কাছ থেকে। গুদামজাত পেঁয়াজ পচে যাওয়ার থেকে তা মানুষের মধ্যে বিলি করে দেওয়া ভাল বলে মনে করছে সরকার।
গোটা বিষয়টির মধ্যে অপরিকল্পিত চাষের লক্ষণ দেখছেন বিশেষজ্ঞরা। রাজ্যে পেঁয়াজের যা প্রয়োজন তার তুলনায় বহুগুণে বেশি উৎপাদনের কারণেই এই অবস্থা— বলছেন তাঁরা। তাছাড়া  বিনিপয়সায় পেঁয়াজ বিলি করে পেঁয়াজের সদগতি হলেও রাজ্যের কোষাগারে ১০০ কোটি টাকা কম সঞ্চিত হবে। বিপুলভাবে ক্ষতিগ্রস্ত হবেন চাষিরাও। সেই ক্ষতিপূরণ কীভাবে হবে, সেটাই এখন ভাবাচ্ছে অর্থনীতিবিদদের।
আরও পড়ুন
বাজি রেখে বলা যায় পেঁয়াজের এই উপকারিতাগুলি আপনাকে চমকে দেবে
পেঁয়াজ কাটার সময় চোখে জল আসে কেন জানেন? জানলে তাজ্জব বনে যাবেন
যে জিনিসগুলো ফ্রিজে রাখা উচিত নয়